b"\n_START_ARTICLE_\nEmpar de Lanuza Hurtado\n_START_SECTION_\nBiografia\n_START_PARAGRAPH_\nEn 1972 es va llicenciar en Filosofia i Lletres a la Universitat de Val\xc3\xa8ncia, en les modalitats de Pedagogia Especial i Orientaci\xc3\xb3 Escolar i Professional. Col\xc2\xb7labora de 1973 a 1974 en la Inspecci\xc3\xb3 d'Ensenyament Primari, i posteriorment durant dos anys en el Secretariat d'Ensenyament del Valenci\xc3\xa0. Al llarg de la seua traject\xc3\xb2ria professional ha realitzat diferents treballs, relacionats amb l'educaci\xc3\xb3, la llengua o l'edici\xc3\xb3. L'any 1976 treballa en l'Institut de Ci\xc3\xa8ncies de l'Educaci\xc3\xb3 de la Universitat de Val\xc3\xa8ncia, encarregada dels Cursos de Ling\xc3\xbc\xc3\xadstica Valenciana i la seua did\xc3\xa0ctica. De 1987 a 1990 treballa en el Servei de Normalitzaci\xc3\xb3 Ling\xc3\xbc\xc3\xadstica i en la Unitat T\xc3\xa8cnica de Coordinaci\xc3\xb3 Bibliotec\xc3\xa0ria de la Universitat de Val\xc3\xa8ncia i entre 1991 i 1999 col\xc2\xb7labora en el Departament de Publicacions de la Conselleria de Cultura, Educaci\xc3\xb3 i Ci\xc3\xa8ncia._NEWLINE_Ha desenvolupat una prol\xc3\xadfica labor com a escriptora, especialment de literatura infantil i juvenil on ha estat guardonada amb diversos premis literaris. L'any 1991 l'obra Cinc corrupis, mes a mes va rebre la distinci\xc3\xb3 de la Fira del Llibre Infantil de Bolonya sent inclosa a la llista The White Ravens. L'any 2000 l'obra El savi rei boig i altres contes va ser seleccionat en el VI Simposi sobre Literatura Infantil i Lectura, organitzat per la Fundaci\xc3\xb3n Germ\xc3\xa1n S\xc3\xa1nchez Ruip\xc3\xa9rez, com una de les cent obres de la Literatura Infantil espanyola del segle XX, esdevenint un cl\xc3\xa0ssic en la literatura catalana. Molts dels seus llibres han estat tradu\xc3\xafts al castell\xc3\xa0, al franc\xc3\xa8s i a l'eslovac. Tamb\xc3\xa9 ha escrit poesia i teatre per a xiquets i xiquetes, i tamb\xc3\xa9 ha escrit per al p\xc3\xbablic adult._NEWLINE_Ha participat en nombrosos congressos i jornades, i en activitats de promoci\xc3\xb3 de la lectura, especialment en biblioteques i centres escolars valencians. De la mateixa manera ha estat jurat de premis com el Joanot Martorell o el Tirant lo Blanc. Tamb\xc3\xa9 ha col\xc2\xb7laborat com a autora en la s\xc3\xa8rie de Televisi\xc3\xb3 Espanyola Nana Bunilda, i ha realitzat col\xc2\xb7laboracions en premsa, i fent articles publicats a diverses publicacions, com ara Camacuc, Abalorio, Sa\xc3\xb3, Faristol, Car\xc3\xa0cters, Papers de Dona, El Temps, Cuadernos de Literatura Infantil y Juvenil (CLIJ) o Cuadernos de Pedagog\xc3\xada._NEWLINE_L'Ajuntament de Meliana atorga el premi literari Empar de Lanuza."